English: I can give you an alternative budget, because I'd put more money into education, more money into housing. I would not be supporting Help to Buy - all it does is inflate house prices - and I would not be spending so much money on the economy portfolio. I'd be spending it on education, which would help the economy. So, whilst I support the budget and will vote for it, I would actually have an alternative one. Within health provision, my concerns about the size of the geographical areas of health boards is well known. The funding of primary care needs to increase, and patients need access to a doctor on the day they make first contact, and to get it. What is happening is that people cannot get an appointment with their GP and then they go to A&E. Often, the default position in A&E is to keep them in for 24 hours for observation, when they come in with non-specific symptoms. A&E is no longer accident and emergency, but often the only place that someone can go in order to see a doctor, albeit you might have to wait 12 hours to do so. On hospital discharge - ensuring that the hospital pharmacy provides the medication on time, so that patients can go home rather than waiting for it to be provided the following day or the day after. And why do so many people going into hospital able to look after themselves, get discharged either to a nursing homes or to a substantial care package? Whilst understandable for stroke patients, I find it less understandable for patients having hip and knee replacements. Also, all that happens if more consultant surgeons are employed, if there are not sufficient beds in high dependency units, then no more operations will be carried out. I think it's really important that the whole amount of money provided to health actually is spent to benefit it. On the economy, we can either try and make a better offer than anyone else to attract branch factories, or we can produce a highly skilled workforce. The alternative is creating our own industrial sectors, having employers coming here because of our skills mix, not our financial inducement. How much are they paying people to go to Cambridge? How much are they paying companies to go to Silicon Valley? They don't have to - people want to go there because of the skills. We should be the same - people wanting to come here because of the education and skills of our people. Money spent on education in schools, colleges and universities is an investment in the Welsh economy and economic growth. Turning to environment, energy and rural affairs areas, we've declared a climate change emergency. That's really important, because we actually accept now we have a serious climate problem. The committee's doing an investigation into fuel poverty. And whilst a lot of good work's being done, there are still people living in houses that haven't got double-glazing and haven't got central heating. And surely, that would be a good place to start. Whilst we've got a definition of fuel poverty, sometimes it doesn't catch all the people who are in fuel poverty - they keep their houses cold, they go to bed early, because they cannot afford to spend the amount of money that would put them in fuel poverty. Actually, doing good work could actually not move them out of fuel poverty, but it will keep them warm. And I think these really have got to be high priorities. We've got Natural Resources Wales. We've just seen this flooding. People know my views, and I'll just repeat them, very briefly - we need more flood plains, we need to create ponds and areas where water can go into. We need to plant trees. We need to stop people building on flood plains. We need to ensure that we reduce the amount of flooding. And we need to make rivers wider, we need to make them meander, so that you haven't got the power of them coming down. We need to ensure that what we're doing is going to protect our environment, and I would hope that, when we get down to the next stage, and money being spent by the Welsh Government, that is what actually happens.
Welsh: Gallaf i roi cyllideb amgen i chi, oherwydd byddwn i'n rhoi mwy o arian i addysg, mwy o arian i dai. Ni fyddwn i'n cefnogi Cymorth i Brynu - y cyfan y mae'n ei wneud yw chwyddo prisiau tai - ac ni fyddwn i'n gwario cymaint o arian ar bortffolio'r economi. Byddwn i'n ei wario ar addysg, a fyddai'n helpu'r economi. Felly, er fy mod yn cefnogi'r gyllideb ac y byddaf i'n pleidleisio o'i blaid, mewn gwirionedd, byddai gennyf un amgen. O ran y ddarpariaeth iechyd, mae fy mhryderon ynghylch maint ardaloedd daearyddol byrddau iechyd yn hen gyfarwydd. Mae angen cynyddu'r cyllid ar gyfer gofal sylfaenol, ac mae angen i gleifion gael y cyfle i weld meddyg ar y diwrnod cyntaf y maen nhw'n cysylltu. Yr hyn sy'n digwydd yw nad yw pobl yn gallu cael apwyntiad gyda'u meddyg teulu ac yna maen nhw'n mynd i'r adran ddamweiniau ac achosion brys. Yn aml, y sefyllfa ddiofyn mewn adrannau damweiniau ac achosion brys yw eu cadw am 24 awr er mwyn eu harsylwi, pan fyddan nhw'n cyrraedd gyda symptomau amhenodol. Nid yw adrannau damweiniau ac achosion brys yn ymwneud â damweiniau ac achosion brys mwyach, ond yn aml yr unig le y gall rhywun fynd iddo er mwyn gweld meddyg, er efallai y bydd yn rhaid aros 12 awr i wneud hynny. O ran rhyddhau cleifion o'r ysbyty - sicrhau bod fferyllfa'r ysbyty'n darparu'r feddyginiaeth mewn da bryd fel y gall y claf fynd adref yn hytrach na disgwyl iddo gael ei ddarparu drannoeth neu'r diwrnod wedyn. A pham mae cynifer o bobl sy'n mynd i'r ysbyty ac yn gallu gofalu amdanynt eu hunain, yn cael eu rhyddhau naill ai i gartrefi nyrsio neu i becyn gofal sylweddol? Er bod hynny'n ddealladwy o ran cleifion strôc, mae'n llai dealladwy ar gyfer cleifion sy'n cael llawdriniaeth i osod clun a phen-glin newydd. Hefyd, mae hynny i gyd yn digwydd os caiff fwy o lawfeddygon ymgynghorol eu cyflogi, ac os nad oes digon o welyau mewn unedau dibyniaeth uchel, yna ni fydd rhagor o lawdriniaethau'n cael eu cynnal. Rwy'n credu ei bod yn bwysig iawn bod yr holl arian sy'n cael ei ddarparu ar gyfer iechyd yn cael ei wario er mantais iddo. O ran yr economi, gallwn naill ai geisio gwneud cynnig gwell na phawb arall i ddenu is-ffatrïoedd, neu fe allwn ni gynhyrchu gweithlu medrus iawn. Y dewis arall yw creu ein sectorau diwydiannol ein hunain, a bod cyflogwyr yn dod yma oherwydd ein cymysgedd o sgiliau, yn hytrach na'n cymhelliad ariannol. Faint maen nhw'n talu i bobl fynd i Gaergrawnt? Faint maen nhw'n talu i gwmnïau fynd i Silicon Valley? Nid oes raid iddyn nhw - mae pobl eisiau mynd yno oherwydd y sgiliau. Dylem ni fod yr un fath - pobl yn dymuno dod yma oherwydd addysg a sgiliau ein pobl. Mae arian sy'n cael ei wario ar addysg mewn ysgolion, colegau a phrifysgolion yn fuddsoddiad yn economi Cymru a thwf economaidd. Gan droi at feysydd yr amgylchedd, ynni a materion gwledig, rydym wedi datgan argyfwng newid hinsawdd. Mae hynny'n bwysig iawn, oherwydd rydym yn derbyn erbyn hyn bod gennym broblem ddifrifol o ran yr hinsawdd. Mae'r pwyllgor yn cynnal ymchwiliad i dlodi tanwydd. Ac er bod llawer o waith da'n cael ei wneud, mae pobl yn dal i fyw mewn tai lle nad oes gwydr dwbl a lle nad oes ganddyn nhw wres canolog. Ac yn sicr, byddai hynny'n fan cychwyn da. Er bod gennym ddiffiniad o dlodi tanwydd, weithiau nid yw'n cynnwys yr holl bobl sydd mewn tlodi tanwydd - maen nhw'n cadw eu tai'n oer, maen nhw'n mynd i'r gwely'n gynnar, oherwydd nid ydynt yn gallu fforddio gwario'r swm o arian a fyddai'n eu rhoi mewn tlodi tanwydd. A dweud y gwir, gallai gwneud gwaith da beidio â'u symud allan o dlodi tanwydd, ond bydd yn eu cadw'n gynnes. Ac rwy'n credu bod rhaid i'r rhain fod yn flaenoriaethau uchel. Mae gennym ni Cyfoeth Naturiol Cymru. Rydym newydd weld y llifogydd hyn. Mae pobl yn gwybod fy marn i, ond fe wnaf ei ailadrodd, yn fyr iawn - mae angen mwy o orlifdiroedd arnom, mae angen inni greu pyllau a mannau y gall dŵr fynd iddyn nhw. Mae angen inni blannu coed. Mae angen inni atal pobl rhag adeiladu ar orlifdiroedd. Mae angen inni sicrhau ein bod yn lleihau maint y llifogydd. Ac mae angen inni ledu'r afonydd, mae angen inni sicrhau eu bod yn ymdroelli, fel nad oes ganddynt y pŵer wrth ddod i lawr. Mae angen inni sicrhau bod yr hyn yr ydym ni'n ei wneud yn mynd i ddiogelu ein hamgylchedd, a byddwn i'n gobeithio, pan fyddwn ni'n cyrraedd y cam nesaf, a bod arian yn cael ei wario gan Lywodraeth Cymru, mai dyna fydd yn digwydd mewn gwirionedd.